Papersnake/gushiwen huggingface dataset:
观音画赞
林之奇（宋代）

稽首补陀闻思修，千手千眼普供应。
世人两手及两眼，眼见手捉各随心。
手一手眼无用处，即与骈拇枝指等。
菩萨照用一时行，应以千心为主宰。
相彼方寸湛然地，不容二念那复千。
我谓菩萨如水月，一水一月同照曜。
方员大小虽不同，举手见月等无二。
我今续此妙色相，以为正念皈依处。
於一身心起多想，而作千手千眼见。
普愿大员镜智中，知我此念无间断。
所求皆应如谷声，请无不从亦如是。
送钱唐路少府赴制举
皇甫冉（唐代）

公车待诏赴长安，客里新正阻旧欢。迟日未能销野雪，

晴花偏旧犯江寒。东溟道路通秦塞，北阙威仪识汉官。

共许郤诜工射策，恩荣请向一枝看。
夏夜宿流虹寺有感
周棐（元代）

驰骛竟朝暮，似缘饥冻迫。如何百年间，区区为形役。

世途寡相知，腼颜徒自饰。所获既非宝，所丧良可惜。

生理固草草，进退量我力。岂乏希世荣，前车已当阨。

流光急奔马，素业纷断织。圣道卒未闻，怛焉增内惕。
赵明叔太博未识醉眠亭先贶佳篇
李行中（宋代）

要认荒亭路不赊，浦西桥北对渔家。
窗嫌日曝新栽竹，蔬占畦长未种花。
壁上客来堆醉墨，篱根潮过积寒沙。
被人误号陶潜宅，也学门前五柳遮。
馀干学录徐君名桂蟾号月斋龙游人善文词善谈方外之学春晚来山中谈七日乃别今重到玄妙寄乐府一阕赋此为别
徐瑞（宋代）

博雅南州士，风流小隐仙。横经越水梦，会弁鹊湖缘。

荡荡乾坤理，明明日月悬。钩深发奇蕴，观象洞真诠。

不谓宗盟合，能令古道还。肯来留七日，遽去别半年。

流水高山趣，阳春白雪篇。朗吟惊玉立，抱玩美珠连。

更忆弹冯铗，兼怀访戴船。续貂吾岂敢，韫椟尔宜专。

老骥思腾枥，潜鳞乐在渊。邯郸正炊黍，黄石有遗编。

抚己怀难尽，忘言意已传。会同速风驭，去采华山莲。
劝农有感三首
高斯得（宋代）

三代兴甿法已精，田官众建日谆勤。
一年一度情何简，于县于州责孰分。
爱礼存羊斯仅可，卖刀买犊匪攸闻。
周官千载何曾试，我欲重拈静楚氛。
正月四日到张车偶成
陈著（宋代）

暗行半日到张车，石路崎岖趁水斜。
一窟山中成草市，数株松下见梅花。
居民尽老他无事，就土为生自有涯。
谁料如今同沸鼎，不时飞马涨尘沙。
晓发叶城
陈与义（宋代）

竹舆开两牖，秋色为横分。
左送廉纤月，右揖离披云。
诗情满行色，何地着世纷。
欲语王县令，三叫不能闻。
七峰行为外舅寿
真德秀（宋代）

有崇南岳之五峰，倚天壁立云蒙鸿。
我尝振衣峰顶立，颇似吾乡好峰七。
七峰五峰小大虽不齐，气象峍兀实似之。
牛首峨峨峙双阙，蕉岭杨梅两奇绝。
南台林磵佛世界，百丈烟霞龙洞穴。
仙人冠剑端且凝，仙源万叠秋空横。
索青缭白望不断，好似衡山下看。
曏来秀孚两宗工，文章节操为世雄。
百年山川久寂历，人物今有仙游翁。
翁才古干将，翁目岩下电。
千牛解剥刃有余，万象妍媸镜中现。
可持龙虎节，可运玉帐筹。
才高惊众世弗售，祗令遗爱留丹丘。
丹丘遗爱人人夸，经界宽租惠最多。
后皇嘉之锡异梦，使汝有子登巍科。
翁寿当万千，翁年才八十。
视昔殷大夫，仅乃十之一。
渭川出处付何心，独探玄关深更深。
舞鹤山前春色好，静对七峰长不老。
冬日同徐息溟登野阁望华山残雪吊李介立先生
张元升（清代）

与子一登眺，谁人载酒来。江声吹不尽，烟色晚还开。

山远明余雪，天高老异才。寸心双目里，何限夕阳哀。
避暑山庄三十六景诗 其二十二 莺啭乔木
弘历（清代）

山深悦鸟性，乔木早迁莺。最爱清和节，频闻睍睆声。

双柑思旧韵，一部锡新名。欹案观宵雅，嘤嘤倍有情。
八月十五日夜半云开然后玩月因书一时之景寄呈乐天
刘禹锡（唐代）

半夜碧云收，中天素月流。开城邀好客，置酒赏清秋。

影透衣香润，光凝歌黛愁。斜辉犹可玩，移宴上西楼。
刘氏郊坛
方信孺（宋代）

一德由来可享天，东邻扣祭亦徒然。
荒凉到处游麋鹿，谁识郊坛八面圆。
北山独酌寄韦六
李白（唐代）

巢父将许由，未闻买山隐。
道存迹自高，何惮去人近。
纷吾下兹岭，地闲喧亦泯。
门横群岫开，水凿众泉引。
屏高而在云，窦深莫能准。
川光昼昏凝，林气夕凄紧。
于焉摘朱果，兼得养玄牝。
坐月观宝书，拂霜弄瑶轸。
倾壶事幽酌，顾影还独尽。
念君风尘游，傲尔令自哂。
吾年
释文珦（宋代）

吾年易逾迈，感慨难具陈。
齿发半缺秃，肌肤多不仁。
屏迹於空山，几与木石邻。
忆昔少年时，秉志将求伸。
所交四方士，一一非常人。
论文穷道要，日夕长相亲。
逝者若流水，存者犹参辰。
辗转空怀思，欲见终无因。
新知弃玼贱，坐卧唯一身。
余生谅非久，当为灰与尘。
存亡固可念，亦复徒伤神。
於焉息吾卢，静然全天真。
高士咏·柏成子高
吴筠（唐代）

大禹受禅让，子高辞诸侯。退躬适外野，放浪夫何求。
万乘造中亩，一言良见酬。俋俋耕不顾，斯情邈难俦。
临城道中作（并引）
苏轼（宋代）

予初赴中山，连日风埃，未尝了了见太行也。
今将适岭表，颇以是为恨。
过临城、内丘，天气忽清彻，西望太行，草木可数，冈峦北走，崖谷秀杰。
忽悟叹曰：吾南迁其速返乎，退之衡山之祥也。
书以付迈，使志之。
逐客何人著眼看，太行千里送征鞍。
未应愚谷能留柳，可独衡山解识韩。
颂古二十一首
释心月（宋代）

第一句，言不及。
见利忘锥，何得何失。
拈起放下，翘足而立。
文殊维摩，鎗箭交击。
果不可当，一掌推出。
纵是舜若多神，额头也须汗出。
送槃斋叶敬叔丈
葛绍体（宋代）

万里春风柳一堤，长条折与记分携。
客行却入故乡去，禹洞龙丘认旧题。
玉笈斋书事
陆游（宋代）

雪霁茆堂钟磬清，晨斋枸杞一杯羹。
隐书不厌千回读，大药何时九转成？孤坐月魂寒彻骨，安眠龟息浩无声。
剩分松屑为山信，明日青城有使行。
迓张宰
许棐（宋代）

倦骨畏寒如畏虎，可曾一步出柴扉。因迎令尹西郊外，折得梅花满把归。
送张中书愿中扈从出塞
王绂（明代）

圣主巡边驭六师，君当扈跸共称宜。天威震动风云合，漠野归降雨露施。

策马晓行随綵仗，濡毫夜直近彤墀。人生际遇真非偶，况复功名及盛时。
江上双舟催发
华岳（宋代）

前帆风饱江天阔，后帆半出疏林阙。
后帆招手呼前帆，画鼓轻敲总催发。
前帆雪浪惊飞湍，后帆舵尾披银山。
前帆惭缓后帆急，相傍俱入芦花滩。
岛屿萦回断还续，沙尾夕阳明属玉。
望中醉眼昏谷花，误作閒窗小横轴。
蔡州叔父金部挽歌辞五首 其三
晁补之（宋代）

青史他年羡二疏，功成脱屣向迷涂。薄游竟后抛官约，常愧都门长大夫。
春词
毛滂（宋代）

宝历垂无极，璿玑转未央。
绣楹膏露润，玉殿紫芝香。
北风
刘子翚（宋代）

雁起平沙晚角哀，北风回首恨难裁。
淮山已隔胡尘断，汴水犹穿故苑来。
紫色蛙声真倔强，翠华龙衮暂徘徊。
庙堂此日无遗策，可是忧时独草莱。
邛州东园晚兴
文同（宋代）

公休时得岸轻纱，门外谁知吏隐家。
斗鸭整群翻荇叶，乳乌无数堕松花。
携琴秀野弹流水，设席芳州咏落霞。
向晚双亲共诸子，相将来此乐无涯。
句 其二
黄庭坚（宋代）

拙者窃钩辄斩趾。
乘风过岳阳楼不及一登感赋
吴楷（清代）

岳阳城郭枕寒流，天下江山第一楼。双鬓远携苍洱雪，三年老傍洞庭秋。

云烟每向忙中度，筋力都于懒处休。后乐先忧怀往哲，临风笑我逐浮鸥。
宁宗郊祀二十九首
学士院（宋代）

神转有德，来燕来娭。
冖下熙成，三灵逆釐。
神乡有道，言旋言归。
福祉咸蒙，百世本支。
送范西叔教授西归
张栻（宋代）

乃祖至和间，忠谋书鼎彝。
但知陛下圣，岂知吾言危。
元佑爱君陛，读者犹涕洟。
典刑今不亡，盛德故在兹。
岁晚子过我，秀若斋房芝。
持身蹈规矩，出陛无瑕疵。
向来长安道，讵肯舍灵龟。
万里一泮宫，行囊几新诗。
湘出足幽胜，而水清涟漪。
登临岂不乐，邂逅枌榆思。
我懒抱僻学，绝弦理朱丝。
子独慕千载，悠然契心期。
岂不为我留，感此节物移。
临岐抚陈编，为子三噫嘻。
高深谅何极，循求有端倪。
原言勉事此，奕叶光前规。
九日同高念东在衡及从子敷政游丰台
王樛（清代）

未恨途穷阮步兵，路讹偏喜惬幽情。寒流静抱孤村碧，平楚遥幽晚照明。

秋色近知为圃乐，病身差幸出游轻。何年淄水盘山道，共话南塘九日行。
粘国门诗
佚名（元代）

虾蟆水上浮，雪雪见日消，定住不开口。汪家奴，只一朝，国事休矣。
季言送余至
李纲（宋代）

送我谪官迁姊殡，人生如汝亦劳哉。他时寄骨西江上，烦汝还须得得来。
八声甘州 题杨柳岸晓风残月图
沈蕊（清代）

正天涯酒醒客星孤，扣舷发清讴。渐微茫晓色，霜风乍紫，薄雾初收。

江柳丝丝蘸碧，仿佛白门秋。回首关河远，今夜扁舟。

怅望一丸瘦月，问何时、双照人在鄜州。倩万重烟水，流梦度韩沟。

叹年来、俊游未了，算闲情、都付与沙沤。空赢得，偷声减字，谱尽离愁。
送张天觉得登字
黄庭坚（宋代）

张侯起巴渝，翼若垂天鹏。
历诋汉诸公，霜风拂觚棱。
去国行万里，淡如云水僧。
归来头亦白，小试不尽能。
湖海尚豪气，有人议陈登。
持节三晋邦，典刑寄哀矜。
公家有闲日，禅窟问香灯。
因来叙行李，斩寄老崖藤。
题王巴州传经楼
魏了翁（宋代）

牣庋充厨书满家，到无言处柰书何。
六经文字未曾有，三代圣贤如许多。
直自语言空布满，却嗟人物转消磨。
有来订古谈经者，试把斯言为切磋。
送楼攻愧知婺州二首
袁说友（宋代）

三十年间企绝尘，久同朝迹话平生。
论文密处虽朋友，投分深平即弟兄。
自恨我无分袂语，但输君已著鞭行。
东阳一苇杭之便，毋惜公余蚤寄声。
重午斋宿读蔡迨文编以酒馈之
韩元吉（宋代）

长安米贱不难居，玉署金闺有直庐。
提日君王嗟见晚，凌云谁似马相如。
李参政折赠黄香梅与八咏俱至用韵以谢
魏了翁（宋代）

犀镇帘帷风绰开，当庭恰似剪花回。
眉间一点看浑似，笑领江南春信来。
水龙吟·元龙豪气消磨
马需庵（元代）

元龙豪气消磨，鬓毛衰飒成何事。九衢乌帽，黄尘几色，花前沉醉。落落情怀，悠悠岁月，欲归无地。三年太晏，朝还夕去，笑坐客、青毡弊。一线微官束缚，似秋菊落英无味。暮凉风景，片帆烟雨，长河千里。今日南来，倚楼王粲，不堪憔悴。问荆州早晚，定垂青顾，写平生滞。
句
汤黄中（宋代）

近人方驾厦，如客已惊秋。
悼亡诗
沈约（南北朝）

去秋三五月，今秋还照房。
今春兰蕙草，来春复吐芳。
悲哉人道异，一谢永销亡。
帘屏既毁撤，帷席更施张。
游尘掩虚座，孤帐覆空床。
万事无不尽，徒令存者伤。
重阳寄雪窗从叔
楼钥（宋代）

秋意未教篱菊知，不妨乌帽著风吹。
绝怜对酒君归矣，更欲登高谁共之。
风雨满城千里梦，茱萸缀席一年期。
君非俗物败意者，莫为催租便不诗。
过二妃庙
崔涂（唐代）

残阳楚水畔，独吊舜时人。不及庙前草，至今江上春。
赠人
张氏（唐代）

云鬓慵梳睡不忺，倚阑听燕语虚檐。
春愁自是无重数，生怕东风揭绣帘。
上皇八十庆寿赦书至海陵敬成三十二韵
孙应时（宋代）

禹迹乾坤旧，尧天日月新。
龙躔临丙午，凤历首庚辰。
卦直三阳泰，时通万物屯。
暖音鸣嶰律，淑气鼓鸿钧。
奕叶炎精旺，重光帝位真。
昌期周一纪，正统接千春。
盛事当今最，闳休受命申。
慈皇跻八秩，天子寿双亲。
宝册尊名衍，璇霄庆黄阵。
昕朝移警跸，法仗翼先绅。
晴日明黄道，和风度紫宸。
欢声拥都市，喜色动君臣。
陛戟三呼迥，箫韶九奏均。
玉卮前肃穆，天语听温淳。
拜舞班行退，邮传诏令谆，
丰章加等列，旷泽浃兵民。
三殿承颜邃，重孙奉酒频。
叹如留晷景，跪起用家人。
礼乐清都表，辉华率土滨。
仪刑知子职，命赐侈君仁。
即事论今昔，储祥轶混沦。
陶姚非与子，文武尚臣辛。
笑乐徒夸汉，规为陆袭秦。
大安惭养志，西内益伤神。
孰与深慈孝，昭哉绝配邻。
内朝兼燕喜，视膳极常珍。
家法长忠厚，渊衷愈畏寅。
庙郊歆悦豫，宗社巩持循，
世已歌天保，皇应感召旻。
百年馀蛊弊，一日待经纶。
雠敌终禽馘，神州复广轮。
莫留毫发恨，作颂勒坚珉。
狱中血书
杨涟（明代）

涟今死杖下矣！痴心报主，愚直仇人；久拼七尺，不复挂念。不为张俭逃亡，亦不为杨震仰药，欲以性命归之朝廷，不图妻子一环泣耳。

打问之时，枉处赃私，杀人献媚，五日一比，限限严旨。家倾路远，交绝途穷，身非铁石，有命而已。雷霆雨露，莫非天恩，仁义一生，死于诏狱，难言不得死所。何憾于天？何怨于人？

惟我身副宪臣，曾受顾命。孔子云：“托孤寄命，临大节而不可夺！”持此一念，终可以见先帝于在天，对二祖十宗与皇天后土、天下万世矣。大笑，大笑，还大笑！刀砍东风，于我何有哉？

涟即身无完骨，尸供蛆蚁，原所甘心。但愿国家强固，圣德刚明，海内长享太平之福。此痴愚念头，至死不改。
龙湾城
孙炎（明代）

龙湾城，壮如铁。
城下是长江，城头有明月。
月色照人心不移，江水长流无尽时。
玉阶怨
曹勋（宋代）

堂上烬银釭，闺中下罗幕。
思君度遥夕，长於金井索。
唤春愁
贺铸（宋代）

天与多情不自由。占风流。云闲草远絮悠悠。唤春愁。

试作小妆窥镜，淡蛾羞。夕阳独倚水边楼。认归舟。
寄隐直
刘敞（宋代）

会短别日长，愁多欢情少。古来人间世，于道同扰扰。

我发日已苍，我颜日已槁。离忧固如此，四十未应老。

谁能跨浮云，相与成莽眇。吾子心莫逆，庶当悟意表。
狂歌行赠孟中丞有涯
唐顺之（明代）

我生苦缠缚，雅志在泉石。不嫌步兵散，翻笑中散窄。

前年奏赋天北隅，颇道君王爱子虚。衣冠对日趋香署，剑佩通宵过紫衢。

紫衢香署千官聚，五陵豪气健如虎。鹦鹉何曾惯锦笼，爰居元不识钟鼓。

焉能俛首学侏儒，局促羞为辕下驹。从古长安夸巧宦，张汤为智汲黯愚。

以兹谢病且归去，钓竿远拂富春树。终日遭逢眼未青，三年尘土衣犹素。

今日亦何日，忽如入尘门。公也襄阳夫子之耳孙。

升堂更不问寒温，写尽肝膈相与论。朝看贤隐山，暮折申台柳。

坐我白玉筵，劝我青荷酒。谈诗公作指南车，对局谁看射雕手。

君不见中郎倒屣迎王生，又不见北海忘年交祢衡。

相知何必结交早，一言合意千金轻。狂歌未断壶未倾，门外惊闻征马鸣。

落叶东还西，乱云纵复横。花间月下傥相忆，请公诵我狂歌行。
和立斋喜雪韵
王柏（宋代）

生意原原如襞积，阴阖阳开有绳尺。
风霜冰雪岂少思，到此自宜天地塞。
凛然帝则亘古今，此外不知还不识。
连年冬令太伤迟，君子忧时长皱眉。
万物骄矜不自持，落尽窗前年后梅。
深山芽茁无空枝，更疑麦陇青离离。
一夜风号阳气服，玄冥奋威正当局。
翦水裁花两日飞，更撒珠玑三万斛。
揽柄收权应恨晚，明朝已迫东方木。
却恐春风未肯和，颠倒天时难善俗。
咏史下·司马宣王
陈普（宋代）

诸葛诞谋非是诞，令狐愚计未为愚。
豺狼颈项何堪抱，千载犹悲误托孤。
游崇光岩
杨闱（明代）

策杖寻幽壑，缘萝过断厓。蜗文新羽麈，鹤迹破芒鞋。

护璧云容懒，流花涧韵埋。蓬庵谈老衲，因赋水松牌。
隐者
卞三元（清代）

独有烟霞意，难羁世外身。闲看林际月，漫理手中纶。

丛桂成招隐，名山肯让人。逍遥吾自在，泉石养天真。
和沈休文双溪八咏 其四
戴良（元代）

寒来悲落桐，桐生在长林。积叶既阿那，攒条复萧森。

排云正孤立，乘风忽哀吟。朽壤方有托，急霰非所任。

轮囷龙门侧，憔悴峄山岑。不求削成圭，何待裁作琴。

菲薄既非材，固无斤斧侵。
七谏·怨世
东方朔（两汉）

世沉淖而难论兮，俗岒峨而嵾嵯。
清泠泠而歼灭兮，溷湛湛而日多。
枭鸮既以成群兮，玄鹤弭翼而屏移。
蓬艾亲入御于床笫兮，马兰踸踔而日加。
弃捐药芷与杜衡兮，余奈世之不知芳何？
何周道之平易兮，然芜秽而险戏。
高阳无故而委尘兮，唐虞点灼而毁议。
谁使正其真是兮，虽有八师其不可为。
皇天保其高兮，后土持其久。
服清白以逍遥兮，偏与乎玄英异色。
西施媞媞而不得见兮，嫫母勃屑而日侍。
桂蠹不知所淹留兮，蓼虫不知徙乎葵菜。
处湣湣之浊世兮，今安所达乎吾志。
意有所载而远逝兮，固非众人之所识。
骥踌躇于弊辇兮，遇孙阳而得代。
吕望穷困而不聊生兮，遭周文而舒志。
宁戚饭牛而商歌兮，桓公闻而弗置。
路室女之方桑兮，孔子过之以自侍。
吾独乖剌而无当兮，心悼怵而耄思。
思比干之恲恲兮，哀子胥之慎事。
悲楚人之和氏兮，献宝玉以为石。
遇厉武之不察兮，羌两足以毕斮。
小人之居势兮，视忠正之何若？
改前圣之法度兮，喜嗫嚅而妄作。
亲谗谀而疏贤圣兮，讼谓闾娵为丑恶。
愉近习而蔽远兮，孰知察其黑白？
卒不得效其心容兮，安眇眇而无所归薄。
专精爽以自明兮，晦冥冥而壅蔽。
年既已过太半兮，然埳轲而留滞。
欲高飞而远集兮，恐离罔而灭败。
独冤抑而无极兮，伤精神而寿夭。
皇天既不纯命兮，余生终无所依。
愿自沉于江流兮，绝横流而径逝。
宁为江海之泥涂兮，安能久见此浊世？
送友人下第归襄阳
项斯（唐代）

失意已春残，归愁与别难。山分关路细，江绕夜城寒。

草色连晴坂，鼍声离晓滩。差池是秋赋，何以暂怀安。
献果
孙原湘（清代）

檀郎何处得尝新，翻作妆台掷果人。入手已知仙味美，分甘先果妹心嗔。

笑君怀核宁无意，献佛将花早有因。一幅定情罗帕在，轻红虽退认犹真。
与眉州远上人
释慧空（宋代）

左握峨眉右五台，新罗吃粥七闽斋。朝来不省何方去，背却三门著草鞋。
台湾近咏十首呈巡使黄玉圃先生 其八
蓝鼎元（清代）

郡东万山里，形胜罗汉门。其内开平旷，可容数十村。

雄踞通南开，奸宄往来频。近以逋逃薮，议弃为荆蓁。

此地田土饶，山木利斧斤。移民迁产宅，兵之亦龂龂。

何如设屯戍，守备为游巡。左拊冈山背，右塞大武臀。

既清逸贼窟，亦靖野番氛。府治得屏障，相需若齿唇。
贺郡守生辰二首 其一
王庭圭（宋代）

月丽重离日正明，星精磅礴应时生。诗成五字今无敌，赋压三都世有声。

殿阁微凉风乍起，门庭当昼雀争鸣。拟将间气为公寿，编入中兴颂太平。
帖耆英
赵蕃（宋代）

朝来霰雪遽许，忍冻髯曾应屡哦。
急送饼芽并致炭，助君灰里拨阴何。
宁华张尉卫辉人也因寇失官妻子为掳行乞归乡
陆文圭（元代）

葛藟绵绵长道边，独行踽踽亦堪耿。
邯喑正近君乡里，好借仙翁一枕眠。
陈侍御新居
黄滔（唐代）

幕客开新第，词人遍有诗。山怜九仙近，石买太湖奇。

树势想高日，地形夸得时。自然成避俗，休与白云期。
临江仙·倦客如今老矣
史达祖（宋代）

倦客如今老矣，旧时不奈春何。几曾湖上不经过。看花南陌醉，驻马翠楼歌。
远眼愁随芳草，湘裙忆著春罗。枉教装得旧时多。向来箫鼓地，犹见柳婆娑。(箫鼓地 一作：歌舞地)
瑶瑟怨
温庭筠（唐代）

冰簟银床梦不成，碧天如水夜云轻。
雁声远过潇湘去，十二楼中月自明。
绍兴享先农十一首
佚名（隋代）

大事在祀，齐洁为先。
既兴而升，奉以周旋。
下观而化，无敢不蠲。
惟神降格，监厥精虔。
诗谢文显兄弟载酒并简子畅二首 其一
韩淲（宋代）

几椽牢落依僧住，二妙慇勤载酒来。名节似君真有道，交游著我定怜才。

谭高屡激清风起，归近何嫌落日催。苦忆平生溧阳尉，驱车政尔犯黄埃。
雁
刘过（宋代）

朝随汉使到天涯，暮与江鸥宿浦沙。
岁晚客途营一饱，稻粱多处即为家。
无题 其四
韩殷（明代）

云想衣裳花想容，来时有迹去无踪。缑山碧树青楼月，蓬岛烟霞阆苑钟。

沙径晓烟浮竹坞，酒家疏雨梦临邛。闺中只是空相忆，油壁香车不易逢。
鲜于东之晋伯之子赠诗次韵
晁公溯（宋代）

堂上诗书抵万钟，席间樽俎是千峰。
萧然更听松风曲，唤起江东阮仲容。
失题
林季仲（宋代）

平生丘壑自相於，幽意悠然入画图。
好向溪边石矶上，羊裘披我作狂奴。
渡淮
白居易（唐代）

淮水东南阔，无风渡亦难。孤烟生乍直，远树望多圆。

春浪棹声急，夕阳帆影残。清流宜映月，今夜重吟看。
冬至后五日夜雪复作再用韵
虞俦（宋代）

绿野功名一战收，何如危坐拥狐裘。
歌儿解咤销金帐，酒子能添药玉舟。
莫为温柔寻伐斧，免劳服饵到悬钩。
谁言柳絮浑相似，恼乱春风恐未休。
渔家傲·轻拍红牙留客住
佚名（宋代）

轻拍红牙留客住。韩家石鼎联新句。珍重龙团并凤髓。君王与。春风吹破黄金缕。往事不须凭陆羽。且看盏面浓如乳。若是蓬莱鳌稳负。知何处。玉川一枕清风去。
寿薛象先
陈傅良（宋代）

萧然山泽一臞仙，故被声名绊俊躔。
只为春秋同社燕，遂归风雨对床眠。
中年曾未须眉白，尽日全无车马喧。
我有寿觞谁与共，会昌湖上钓鱼船。
子夜歌四十二首 其二十五
佚名（魏晋）

举酒待相劝，酒还杯亦空。愿因微觞会，心感色亦同。
入道诗十九首
王庆升（宋代）

蝇利蜗名是债缘，便须还了听於天。
欠多欠少休贫债，必待丰高又不然。
听歌
白居易（唐代）

管妙弦清歌入云，老人合眼醉醺醺。

诚知不及当年听，犹觉闻时胜不闻。
次韵葛天民
苏泂（宋代）

心火调停久不烧，诗书聊以永今朝。
拟寻筇杖游还懒，望见梅花意已消。
原宪既贫应甕牖，颜回所乐是箪瓢。
岁寒交友今馀几，留取人间作后调。
舶上谣
宋本（元代）

旧时家近黑桥街，三十馀年不往来。凭仗使君一问讯，杨梅银杏几回开。
春朝闲步
杨师道（唐代）

休沐乘闲豫，清晨步北林。池塘藉芳草，兰芷袭幽衿。

雾中分晓日，花里弄春禽。野径香恒满，山阶笋屡侵。

何须命轻盖，桃李自成阴。
听鲍生弹琴
梅庚（清代）

黄山临户牖，三十六峰寒。何日新安水，遥连十八滩。

自言别清境，抱琴常不弹。爱此玉窗静，凉风泛崇兰。

花前一挥手，捣衣闻夜残。新声间古调，知音良独难。

余亦辞家客，江边逢所欢。相期随海月，一卧浮丘坛。
寒食内宴二首 其二
张籍（唐代）

城阙沈沈向晓寒，恩当令节赐馀欢。瑞烟深处开三殿，春雨微时引百官。

宝树楼前分绣幕，綵花廊下映华栏。宫筵戏乐年年别，已得三回对御看。
武甯道间遇故旧於负贩中
陈杰（宋代）

拍天富贵有危机，屠钓逃名未觉非。
许靖何尝羞马磨，王章安用泣牛衣。
班荆道旧身俱晚，折柳临分意重违。
且复斯须相劳苦，明年我亦荷锄归。
奏捷西蜀题沱江驿
唐彦谦（唐代）

野客乘轺非所宜，况将儒懦报戎机。

锦江不识临邛酒，且免相如渴病归。
明皇游月宫歌
赵文（宋代）

铁龙一掷九万里，银桥冉冉行秋水。霓裳不是世间音，只有嫦娥似妃子。

恍然一梦酒初醒，依然玉座云母屏。明朝写出天上曲，却笑羯鼓羊皮腥。

人间万事如秋草，离别苦多欢乐少。崎岖万里锦官城，此身曾作银桥行。
新岁拂架帙八韵
庞尚鹏（明代）

散帙微风入，牙签起细尘。天边芸阁静，架上蠹鱼新。

应笑康成癖，何辞原宪贫。下帷耽笔祀，凿壁愧比邻。

一日不开卷，寸阴如转轮。年光忽已迈，灯火亟须亲。

韦编力未及，庭草碧已匀。何人封断简，几曲画堂春。
悼亡诗三首·其一
潘岳（魏晋）

荏苒冬春谢，寒暑忽流易。
之子归穷泉，重壤永幽隔。
私怀谁克归，淹留亦何益。
僶俛恭朝命，回心反初役。
望庐思其人，入室想所历。
帏屏无髣髴，翰墨有馀迹。
流芳未及歇，遗挂犹在壁。
怅恍如或存，回惶忡惊惕。(回惶 一作：周惶)
如彼翰林鸟，双栖一朝只。
如彼游川鱼，比目中路析。
春风缘隙来，晨霤承檐滴。
寝息何时忘，沉忧日盈积。
庶几有时衰，庄缶犹可击。
西江月（十之七）
夏元鼎（宋代）

万里担簦访道，要知一点灵丹。日乌月兔在朝元。岂在迢迢云汉。

罔象求珠易得，离明契后难言。五金八石是虚传。争似阳修阴炼。
题吴元瀚小像
徐熥（明代）

披缁还戴笠，独自坐崚嶒。有相元虚妄，无言即上乘。

形将同木槁，心已似波澄。不是旧相识，翻疑何处僧。
答陈公美四首
苏洵（宋代）

少壮事已远，旧交良可怀。
百年能几何，十载不得偕。
念昔居乡里，游处了无猜。
饮食不相舍，谈笑久所陪。
拜君以为兄，分密谁能开。
齿发俱未老，未至衰与颓。
我子在襁褓，君犹无婴孩。
君后独舍去，为吏天一涯。
我又厌奔走，远引不复来。
岁月杳难恃，区区老吾侪。
况従与君别，多事岁若排。
心力不能救，衰病侵筋骸。
二子皆已冠，如吾苦无才。
君亦已有嗣，眉目秀且佳。
人事知几变，会合终不谐。
昨者本不出，豪杰苦见咍。
郁郁自不乐，谁为子悲哀。
翻然感其说，东走陵巅崖。
不意君在此，得奉笑与诙。
君颜蔚如故，大噱飞尘灰。
我老应可怪，白髭生两腮。
新句辱先赠，古诗许见推。
贤俊非独步，故旧每所乖。
作诗报嘉贶，亦聊以相催。
寄参藩张五若 其一
梁煌晰（明代）

藩堂家世本司空，表里山河节制同。远在天涯贪想像，五云长护广陵宫。
胥江舟次赠蒋伯生
袁棠（清代）

回乡仍作客，旧业已无家。公子衣犹葛，高堂鬓欲华。

方舟留夜话，孤烛照天涯。挥手愁明发，纷纷散晓鸦。
赠方太初三首 其一
方回（元代）

秋崖宗老在，馀子眇乡原。奎壁悬文宿，嵩衡镇厚坤。

求田饶许汜，叱驭笑王尊。贤与愚俱尽，天难问九门。
夏日游玉几山中
谢翱（宋代）

曳舟来山中，出郭税吾驾。独■忻众胜，晨发乃及夜。

岂无城中山，爱此足幽野。横陈玉几峰，隐护碧殿瓦。

并州古男子，礼塔于此舍。而我饮冰人，犹为内热者。

拟携桃枝笙，舒卷得饷暇。明席织海草，因之一枕藉。

冷风吹雪空，相与坐其下。
春日杂咏 其二
李弥逊（宋代）

幽栖足春事，晴日若相催。屐齿穿沙稳，筇须碍竹回。

风光初转蕙，残雪欲欺梅。自是经过少，柴门日日开。
南乡子 夏日游竹隐寺
骆文盛（明代）

古寺隐丛篁，石径逶迤碧藓荒。夹道松枝低拂幰，苍凉，清露沾衣湿不妨。

缓步上回廊，老衲相邀入竹房。旋汲山泉供茗碗，悠飏，风送闲云下石床。
游春台诗
春台仙（唐代）

玉幢亘碧虚，此乃真人居。裴回仍未进，邪省犹难除。

日落烟水黯，骊珠色岂昏。寒光射万里，霜缟遍千门。

玉魄东方开，嫦娥逐影来。洗心兼涤目，怳若游春台。

清波滔碧天，乌藏黯黮连。二仪不辨处，忽吐清光圆。

乌沈海西岸，蟾吐天东头。

凤凰三十六，碧天高太清。元君夫人蹋云语，

冷风飒飒吹鹅笙。
绣妇叹
白居易（唐代）

连枝花样绣罗襦，本拟新年饷小姑。自觉逢春饶怅望，

谁能每日趁功夫。针头不解愁眉结，线缕难穿泪脸珠。

虽凭绣床都不绣，同床绣伴得知无。
月蚀诗
卢仝（唐代）

东海出明月，清明照毫发。朱弦初罢弹，金兔正奇绝。

三五与二八，此时光满时。颇奈虾蟆儿，吞我芳桂枝。

我爱明镜洁，尔乃痕翳之。尔且无六翮，焉得升天涯。

方寸有白刃，无由扬清辉。如何万里光，遭尔小物欺。

却吐天汉中，良久素魄微。日月尚如此，人情良可知。
和端式上人十咏其一幽谷泉
梅尧臣（宋代）

幽谷有飞泉，入溪知几里。
跳珠溅木叶，激雨霏岩趾。
但无箕颍人，曾不吝洗耳。
松江
赵嘏（唐代）

松江菰叶正芳繁，张翰逢秋忆故园。
千里帆遮馆娃寺，一川风暖采香村。
潮声渐遇仙人宅，鹤市曾迷子夜魂。
我有五湖烟艇在，不堪残日动征鞍。
南银细陂
杨万里（宋代）

仙家有药世无比，能乾水银作银子。
老夫却把水晶环，熔作南银一银水。
闲随稚子作儿嬉，金沙玉砾磊细陂。
水从陂上泻涧底，椎碎水晶声满耳。
忽然流下片苍苔，一朵碧云影千里。
西江月
萧廷之（宋代）

药产西南坤地，金丹只此根宗。学人著意细推穷。妙绝无过真种。

了一万般皆毕，休分南北西东。执文泥象岂能通。恰似哑人谈梦。
句
苏辙（宋代）

清江入城郭，小浦生微澜。
春日幽居示仲固彦冲十绝
胡寅（宋代）

晚菘争上碧瑶簪，芥也芳心苦复甘。
未见菜头论白黑，何人携钵肯同参。
顺宗问鹅湖大义禅师图赞
释智愚（宋代）

当机一句辟天关，海阔山遥岂等闲。堪笑冬瓜长儱侗，翻成瓠子曲弯弯。
悲秋
陆游（宋代）

形骸枯槁病侵陵，少睡长饥一老僧。
霜夜羁愁更无赖，莫收书策且留灯。
寄题时氏小飞来三首
姜特立（宋代）

旷士无时不爱山，却嫌庭户少巑屼。
何年劫火留遗断，便作北高峰下看。
石州慢·己酉秋吴兴舟中作
张元干（宋代）

雨急云飞，惊散暮鸦，微弄凉月。谁家疏柳低迷，几点流萤明灭。夜帆风驶，满湖烟水苍茫，菰蒲零乱秋声咽。梦断酒醒时，倚危樯清绝。
心折。长庚光怒，群盗纵横，逆胡猖獗。欲挽天河，一洗中原膏血。两宫何处，塞垣祗隔长江，唾壶空击悲歌缺。万里想龙沙，泣孤臣吴越。
东南射山诗
王筠（清代）

还丹改容质，握髓驻流年。口含千里雾，掌流五色烟。

琼浆泛金鼎，瑶池溉玉田。倏忽整龙驾，相遇凤台前。
寄玉溪林逢吉六首
戴复古（宋代）

王建不能怜贾岛，吟边怀抱向谁开。
扶病欲迎新太守，不知千骑几时来。
夏晚纳凉
瞿佑（元代）

竹床藤簟晚凉天，卧看星河小院偏。
云影恰如衣暂薄，月华那得扇长圆。
清泉冷浸冰盘果，嘉树香笼宝鼎烟。
想是高楼风更爽，玉人闲按十三弦。
瘦梅
赵蕃（宋代）

清虚日集人当瘦，粪壤不资梅合癯。
君看霜皮藏玉骨，肯如朱粉鬭涂糊。
忆旧游 花朝前一日饮城南酒家，明日阴寒微雪，故有卒章阴晴之语
姚华（清代）

正春分过了，约住残寒，胜侣齐招。等是玄都俊，自刘郎去后，千树栽桃。

看花紫陌，红拂犹涴酒边袍。更屈指韶光，眉蚕市近，转眴花朝。

芳醪煖人意，待语艳澜翻，词巂山高。曲坊城南陌，趁孤云车笠，盟事相要。

旧痕唤起残梦，垆在尚帘挑。便预醉芳时，阴晴众壑珠未调。
青衫湿 题断肠草
顾贞立（清代）

倾倒三峡潺潺水，墨气染云烟。有情花月，无端风雨，俱托毫尖。

有笺写泪，银珰煮字，送尽花年。天公何事，从来酷妒，逸韵韶颜。
春轺别意为郝君作
谢文著（明代）

乳莺啼处柳初眠，点点飞花扑锦鞯。玉节遥临新郡县，星轺历览旧山川。

北恒草木思甘泽，南国黔黎解倒悬。相送黄金台下别，逢人莫说杜延年。
农桑
陆游（宋代）

农事初兴未苦忙，且支漏屋补颓墙。
山歌高下皆成调，野水纵横自入塘。
送净心大师住温州江心寺
释德洪（宋代）

万锻炉中百怨门，哲人虽往典刑存。扫除临济实头谤，称赏黄龙的骨孙。

梦泽于菟三口视，丹山雏凤九苞文。还乡妙曲谁能听，一笛波心两岸闻。
王东卿惠墨戏副之以诗因次韵谢之
蔡戡（宋代）

戏拈秃笔聊复尔，一翦吴淞半江水。
归心已逐水东流，梦到家山四千里。
失调名
史弥巩（宋代）

羊左合人我。左既绝粮甘自饿。羊仕楚王官职大。依旧杀身蓬颗。颜公畴昔曾经过。佳咏至今传播。
句 其四十五
陶弼（宋代）

色鲜因晓日，声脆得秋霜。
虏中作三首 其二
宇文虚中（宋代）

遥夜沈沈满幕霜，有时归梦到家乡。传闻已筑西河馆，自许能家北海羊。

回首两朝俱草莽，驰心万里绝农桑。人生一死浑闲事，裂眦穿胸不汝忘。
殿帅生日
曹勋（宋代）

薰风拂拂下槐庭，师师膺时奠四溟。
代北家声今嗣业，淮南草木亦知名。
阵前铁马三军勇，肘后金丹九转成。
立国宗臣宜寿考，阴世篆玉定长生。
咏史 其三
司马光（宋代）

春风三阁上，珠翠日纷纷。乐饮陶江月，清歌遏海云。

醉中失陈国，梦里入隋军。玉树庭花曲，凄凉不可闻。
郴江百咏并序·景星观
阮阅（宋代）

圣世休祥见景星，曾闻瑞日庆云生。
羽人中夜来朝斗，透过松梢一点明。
余迁泉山城，留侯招游郡圃作此
詹敦仁（唐代）

当年巧匠制茅亭，台馆翚飞匝郡城。万灶貔貅戈甲散，

千家罗绮管弦鸣。柳腰舞罢香风度，花脸妆匀酒晕生。

试问亭前花与柳，几番衰谢几番荣。
在百丈寄灵源禅师二首 其二
释德洪（宋代）

平昔追随骨海心，暮年粥饭并丛林。朅来万事撩人笑，此去青山为我深。
成父以子进酿法为酒酒成许分贶趣之以诗并呈子进昆仲
赵蕃（宋代）

苏仙尽饮不满勺，平生愿求酒方略。空山松桂不使间，必使捐糜效斟酌。

自言坐客有酣适，己虽独醒同醉乐。是心可以付调元，叹息乡来湖海著。

迩来继有孙夫子，文高饮少俱苏若。如何喜酿又相似，叔敖典型乱今昨。

谈间快说酒中病，鏖战如遇将军霍。至其妙处殆神授，后稷播种神农药。

冬篘近撇不老泉，石室兰溪望风却。我时篮舆适过之，静扫玉亭供偃薄。

呼童洗觞置我前，谓我多寡随人各。讵须珠玉始脩容，濡唇顿尔忘谐谑。

我云此乃酒御史，径取橄榄充咀嚼。庶几正味两相类，祛我沉痾屏无作。

我家是邦陋随俗，白酒酿来才宿诺。彼人固肯号茅柴，此意岂复知京洛。

阿连闻道愈于我，换米急抛居士屩。不劳火齐挠妻孥，要与论功上麟阁。

祇今旬月计已熟，沾溉况自有夙约。醉乡道路久生梗，愁城疆界思开拓。

便须健步速持似，预恐肴核穷搜索。梅公不与俗子对，我亦竹门无锁钥。

但判醉倒更微吟，万事休休还莫莫。
余杭道中
范成大（宋代）

落花流水浅深红，尽日帆飞绣浪中。
桑眼迷离应欠雨，麦须骚杀已禁风。
牛羊路杳千山合，鸡犬村深一径通。
五柳能消多许地，客程何苦镇匆匆！
紫竹
张重（宋代）

颜色耐雪霜，桃李不能妒。但取节操高，莫起夺朱恶。
贺新郎（用前韵赋黄荼＿）
刘克庄（宋代）

想赴瑶池约。向东风、名姬骏马，翠鞯金络。太液池边鹄群下，又似南楼呼鹤。画不就、秾纤娇弱。罗帕封香来天上，泻铜盘、沆瀣供清酌。春去也，被留却。

芳魂再返应无药。似诗咏、绿衣黄里，感伤而作。爱惜尚嫌蜂采去，何况流莺蹴落。且放下、珠帘遮著。除却江南黄九外，有何人、敢与花酬酢。君认取，莫教错。
因误用邮符入滇议调父老拥道泣留不得行为赋二律 其一
何龙祯（明代）

自惭薄劣应投林，父老何因依恋深。卧辙几挥痛哭泪，攀辕叠写哀鸣音。

甘棠遗泽殊亏昔，蛮海怀音又见今。身世机缘难上道，权留数月慰舆心。
送季同归龙泉
胡仲弓（宋代）

天寒犹客路，行李况担书。
唤醒江湖梦，归寻水竹居。
词华须近古，剑气欲凌望。
好趁功名会，言诗特绪余。
送思深赴泉州录参
林季仲（宋代）

南郭先生卧病余，瘦如骐骥服盐车。
厌尝漆叶青黏散，旋理司空城旦书。
长陌欲登秋色薄，一樽相对鬓毛疏。
晋江波与温江接，消息频传双鲤鱼。
冬夜二首 其二
陈献章（明代）

我从省事来，过失恒十九。喜怒朝屡迁，言为夕多苟。

平生昩慎独，即事甘掣肘。孔子万世师，天地共高厚。

颜渊称庶几，好学古未有。我才虽卤莽，服膺亦云久。

胡然弗自力，万化脱枢纽。颓颜无复少，此志还遂否。

岁月岂待人，光阴隙中走。念此不成眠，晨星灿东牖。
舟过杨子桥远望
杨万里（宋代）

此日淮堧号北边，旧时南服纪淮堧。
平芜尽处浑无壁，远树梢头便是天。
今古战场谁胜负，华夷险要岂山川。
六朝未可轻嘲谤，王谢诸贤不偶然。
次韵大父晒麦
苏籀（宋代）

西郊岁种十亩麦，自笑不耕惟坐食。
吾人一饱已天幸，此外何心更求得。
我田长熟无旱潦，玉粒收来坚且好。
岂同豪右执券契，虐取多求急於盗。
我家治生无奇功，累世守此慈俭风。
仓囷不满非所恤，冒暑一晒安敢慵。
长空不见纤云起，沽酒烹鸡会邻里。
炎飚不厌尘满身，冷饼行看冰上齿。
閒居舍此一事无，狥时干禄姑舍诸。
信知为农自足乐，秦相未必贤牵卢。
惜分飞 欲游支硎未果，戏代船娘谱此阕
陈去病（清代）

澹粉轻烟春欲暮。一棹横塘飞渡。准备西山去。朝来卖得时鲜果。

好事多磨天忽雨。毕竟彼苍心妒。妒了郎心苦。妒侬更妒西山路。
春闺怨
石宝（明代）

莲花烛短宵沉沉，照见东家桃杏林。画梁影入燕夜语，寂寞东杏愁正深。

罗帷不闭鸭香煖，新欢直道春宵短。宁知冷枕漏偏繁，啼痕滴著罗𥜗满。

窗前花丛宿双蝶，人生莫逢离与别。
题云溪寺
李春叟（宋代）

杖屦前溪踏晓霜，僧茶那定搅饥肠。
不如乘此清风去，觅取留侯辟谷方。
临江玉虚观有牡丹思后圃亦正开恨不与集
赵善括（宋代）

绛苞翠幄压朱栏，秀色生香观里看。小圃想须春烂熳，大家应是醉团栾。

名缰久纵心无累，利径虽驰兴易阑。但愿对花常酩酊，莫思身外有悲欢。
寄谢三井山祷雨二首
陈襄（宋代）

何年修庙貌，栋宇已摧残。
牲币三时少，风泉四月寒。
野僧多稌穥，古木有杉栾。
深欲重修葺，蹉跎又解官。
客燕
郭昂（宋代）

昨夜乡关入梦遥，月明魂断更难招。鬓边白发愁能种，囊里黄难日易销。

尺璧自惭投暗室，前涂何处是青霄。龙沙见说难容客，八月尖风彻敝貂。
寄京师吴养浩修撰薛玄卿法师兼怀张仲举右谒因寄 其一
张雨（元代）

百壶美酒那消忧，数卷道书天与游。既雨秋城苦泥淖，未寒病骨思衣裘。

看我目光牛背上，忆君佩声凤池头。情知契阔宁复语，白鹄斯举不可留。
拟古
苏泂（宋代）

往时寻芳兴，屡醉黄金卮。
日来酒量窄，三盏忘东西。
虽然不多饮，不饮还复思。
所以毕吏部，千古遭潮嗤。
每年梅花开，如与粲者期。
有时棹孤舟，间或借马骑。
水村及山驿，日炙仍风吹。
醉归更有携，研席相娱嬉。
今年堕尘鞅，颇复疏阔之。
此君应有言，亦曰好恶移。
凄凉残年历，春到无多时。
如何江南岸，不见开一枝。
寄敦夫弟
李若水（宋代）

秋风秀庭槐，举子勤朝课。
丹诏日边下，收揽不赀货。
小陆富才藻，振笔追楚些。
朱丝有知音，白雪定寡和。
锐气压同流，龙泉不容剉。
芥视青紫荣，未语手先唾。
我昔游词场，一飞脱轗轲。
咫尺看青霄，三年困巡逻。
虚名损富贵，此生分寒饿。
输他阿买辈，官高金印大。
造物端戏人，益知吾道左。
愿尔早著勋，替我云山卧。
玉楼春
曹勋（宋代）

昔年曾到神清洞。笑领希夷非夙梦。看时须到月边乌，养处且论铅与汞。

土膏仍有黄芽动。神水浇香灵气种。夜深谁伴玉琴闲，鹤在九华松露重。
久过重阳菊英粲然即事十首
方回（元代）

种就株株攒万蕊，摘多干干茁三桠。
此诗两句烦君听，不是閒花是菊花。
定山寺
姚廉敬（明代）

古寺不知何代创，我今重见道场开。一潭秋水毒龙卧，十里长松野鹤来。

花落自寻方丈室，月明还上众香台。远公一去应难觅，细读残碑剥古苔。
句 其十六
韩驹（宋代）

人间八月秋光好，芙蓉溪上春酣酣。
将出峡立夏前作
蔡汝楠（明代）

蜀江云里唤钩釐，几片残花万树稠。
未换征衣逢入夏，一年春事在行舟。
古风五十九首·其三十一
李白（唐代）

郑客西入关，行行未能已，
白马华山君，相逢平原里，
璧遗镐池君，明年祖龙死。
秦人相谓曰，吾属可去矣！
一往桃花源，千春隔流水。
和陶咏贫士七首
吴芾（宋代）

我家未为贫，尚有绿绮琴。
手虽不能弹，颇喜闻遗音。
时时命女奴，强于弦上寻。
听罢方寸过，取酒时一斟。
颜回与愿宪，平日我所钦。
傥得从之游，虽贫亦甘心。
庚申十二月二十一日西和州健步持子布书报已
陆游（宋代）

吴蜀相望万里程，征鞍忽报近湓城。
角巾已入三更梦，老眼先湓十倍明。
告至遍为亲旧问，劳还深媿里闾情。
追思二纪暌离事，喜极翻成涕泗横。
外孙文九伏中入村晒麦
苏辙（宋代）

春田不雨忧无麦，入囷得半犹足食。
伏中一晒不可缓，旱田苍耳犹难得。
人言春旱夏当潦，入伏未保天日好。
老农经事言不虚，防风防雨如防盗。
外孙读书旧有功，吾言七字传祖风。
旋投诗笔到田舍，知我老来馋且慵。
秋田正急车难起，汗滴肩赫愧邻里。
磨声细转雪花飞，举家百口磨牙齿。
食前方丈我所无，烝饼十字或有诸。
孙归何用慰勤苦，烹鸡亦有烝胡卢。
还发闾延留赠白瞿山赵绛雪
李尚迪（清代）

归旌东指路无穷，靺鞨遗墟落照红。山泽气蒸常作雨，铙笳声咽故多风。

他时我恋空桑宿，今日谁推大树功。离思乡愁同错莫，戍楼西去月如弓。
乙酉使黔与杨雪渔学使同年游甲秀楼扶风寺瞻阳明先生像赋诗志别 其四
王仁堪（清代）

清晨撤舆盖，对雨登山楼。危阑阛阓外，森爽凌高秋。

便坐画图出，回漪风叶流。带郭千万家，茨屋犹牵舟。

为忆全盛时，生烟城树稠。万方感一慨，蹀㩻黔中尤。

振民首士气，何以纾烦忧。苍苍远色至，离思飞光遒。

将子翘秀心，归慰云霞俦。
诵洛寄诗五章述近游却寄一首
陈曾寿（清代）

向来山水好，得友相发挥。岂惟丘壑恋，实赖丽泽资。

昔同陈朱俞，探胜穷幽巇。自从诸老尽，山缘遂乖离。

穷北二十年，冰雪亲孤羁。近兹始落南，耆旧无一遗。

平生袁蘉庵，宿草空离披。四海一病树，运穷两值宜。

婉娈死相保，此意良足唏。因友求贤豪，欧情见乎辞。

气类贵相似，黄语尤可思。诵洛湖海人，偕来仰嵚崎。

意气倾一世，健笔起予衰。邀作白下游，胜侣相提携。

渊渊辟疆老，宿学今总持。酒边说散翁，其味同醇醨。

蕴藉王新令，腰腹副浩瀰。灵均有至言，乐莫乐新知。

我心久寒灰，晚复见此奇。神伤旧游地，人亡屋已夷。

风景曾不殊，往迹杳难追。莫愁略荒凉，聊胜玄武嬉。

残僧扫叶楼，好风快一吹。鸡鸣豁蒙蔽，题榜虚南皮。

灵谷爱幽深，所惜触目非。足涉相柳土，目眯林希碑。

都人游冶地，殷盈富裙綦。应为山鸟怪，见此亡国累。

虽止十日留，逢辰非预期。欧黄两生日，兴起百世师。

神清现洞府，六一天人姿。娉婷證男果，宿命金华移。

了了明去来，前贤安可希。且吟英妙作，一洗陵谷悲。
送严教谕素之乌程
曹义（明代）

鹿鸣曾共宴华筵，屈指于今二十年。伏擽总怜淹骥足，剸犀宁肯负龙泉。

九重拜命膺殊渥，千里分携棹画船。悬想苕溪明到日，遗经有待伏生传。
元宵灯谜
曹雪芹（清代）

阶下儿童仰面时，清明妆点最堪宜。
游丝一断浑无力，莫向东风怨别离。
喜邢校书远至对雨同赋远晚饭阮返五韵
李益（唐代）

雀噪空城阴，木衰羁思远。已蔽青山望，徒悲白云晚。

别离千里风，雨中同一饭。开径说逢康，临觞方接阮。

旅宦竟何如，劳飞思自返。
七夕诗
邢邵（南北朝）

盈盈河水侧，朝朝长叹息。不吝渐衰苦，波流讵可测。

秋期忽云至，停梭理容色。束衿未解带，回銮已沾轼。

不见眼中人，谁堪机上织。愿逐青鸟去，暂因希羽翼。
自咏
宋祁（宋代）

客舍张罗静，流年激箭过。
愁馀惊斛满，泪尽觉珠多。
鶗{左夬右鸟}悲秋极，芎藭奈疾何。
振缨清浊水，持酒短长歌。
潘岳伤憀慄，苏生困揣摩。
经纶谁一问，薖轴老中阿。
秣陵怀古三首 其二
刘秩（明代）

秣陵风物近如何，兵后登临感慨多。云净石头秋嶂出，月明淮口莫潮过。

离人暗滴青衫泪，商女空怀玉树歌。忽忆旧时骢马客，于今白发老山阿。
章运干和绿阴堂用韵为谢
黄公度（宋代）

工拙相悬几驿亭，敢将沮洳敌东溟。
百年事契心先许，千里神交眼倍青。
嗜酒杨雄官拓落，耽诗杜甫瘦伶俜。
何时握笔论今古，经苦劳君一启扃。
万府君挽词
王十朋（宋代）

不废东平业，思兴毕万门。短檠书自照，铁砚志长存。

冠玉贫宁久，兰亭秀更蕃。一门今盛大，诗礼荷公恩。
吴松道中二首·其二
晁补之（宋代）

晓路雨萧萧，江乡叶正飘。
天寒雁声急，岁晚客程遥。
鸟避征帆却，鱼惊荡桨跳。
孤舟宿何许，霜月系枫桥。
朱山人以非罪淹狱赋慰
胡应麟（明代）

泄柳门时闭，邹阳狱未苏。瓜田宁纳履，药肆尚悬壶。

业就肱先折，愁深目半枯。青天覆盆底，见汝出穷途。
立春帖子·太上皇后阁
周必大（宋代）

铜史供新历，壶天报早春。
桃花开阆苑，柳色动瑶津。
冬夜北园同社中诸丈赋得宵字
谢榛（明代）

园亭可避俗，逸兴迩来饶。共结岁寒侣，那辞风雪招。

栖真岂蓬岛，终古几松乔。幽事堪频数，閒心自寂寥。

赋多形胜地，身老圣明朝。我亦楚狂辈，高歌同此宵。
杂歌谣辞。鸡鸣曲
李廓（唐代）

星稀月没上五更，胶胶角角鸡初鸣。征人牵马出门立，

辞妾欲向安西行。再鸣引颈檐头下，月中角声催上马。

才分地色第三鸣，旌旗红尘已出城。妇人上城乱招手，

夫婿不闻遥哭声。长恨鸡鸣别时苦，不遣鸡栖近窗户。
春日杂赋
陆游（宋代）

乞得身归剡曲边，衡门茅舍共萧然。
向来误计守书册，此日遣萧无酒钱。
俗客妒闲来衮衮，流年欺老去翩翩。
梨花杨柳清明过，且向江村剩放颠。
和人寄寇昌朝韵
李廌（宋代）

久料腾骧空冀北，如何留滞困周南。
闻君载酒访狂客，把酒为君当剧谈。
上国分携今已久，丹砂未就我怀惭。
六蜚驾驭须天马，吾恐骅骝备两骖。
题王叔明仿董北苑风雨萧寺图
沈良（元代）

墨云拥高山，顷刻风雨至。划然海潮声，草木争偃地。

旷野少人行，山僧独归寺。衲衣尽沾湿，敲户何急事。

仓皇前村民，乘屋一何亟。一婢已抱瓮，一妇更持器。

重茅惜被卷，破屋家所寄。戴笠者渔郎，理网屈双臂。

老翁若望家，担物终不弃。陆走尚甚危，水行可无畏？

前溪风雨恶，篙折水流驶。行者当早归，居者不豫备。

北苑为此图，黄鹤师其意。想见晚来晴，云净山横翠。

始信霎时间，真宰特相戏。
斜川日雪观所赋
张栻（宋代）

行客念故里，劳者思少休。
如何岁华新，尚尔天南游。
涉五遇佳日，品题自名流。
聊复揩病眼，沙边玩轻鸥。
和风着冠巾，春意动林丘。
缅怀千载人，孤高谅难俦。
亦有一二士，举酒相劝酬。
未知吾故园，草木如此不。
政拙甘下考，智短空百忧。
赐归傥蒙幸，旧盟良可求。
东园弟招同冯又三集翛然阁感赋
魏允札（清代）

频年故鬼唱秋风，几处离人叹转蓬。身到武陵应识得，小桃虽在是衰红。
自桃川至辰州绝句四十有二 其十二
赵蕃（宋代）

明月山前明月池，两崖壁立类磨治。浯溪未识应相似，好刻中兴第二碑。
山中冬思二首 其二
鲍溶（唐代）

雪壮冰亦坚，冻涧如平地。幽人毛褐煖，笑就糟床醉。

唤人空谷毛，开火寒猿至。拾薪煮秋栗，看鼎书古字。

忽忆南涧游，衣巾多云气。露脚寻逸僧，咨量意中事。
薛端明挽诗二首
叶适（宋代）

冰稼初融阙月沉，英豪四坐地炉深。
争看尘尾频挥处，难了朱弦未尽音。
怪我轻谈当世事，知公默会古人心。
空山稳对梅花宿，错向林逋墓里寻。
参寥上人初得智果院会者十六人分韵赋诗轼得
苏轼（宋代）

涨水返旧壑，飞云思故岑。
念君忘家客，亦有怀归心。
三间得幽寂，数步藏清深。
攒金卢橘坞，散火杨梅林。
茶笋尽禅味，松杉真法音。
云崖有浅井，玉醴常半寻。
遂名参寥泉，可濯幽人襟。
相携横岭上，未觉衰年侵。
一眼吞江湖，万象涵古今。
愿君更小筑，岁晚解我簪。
寄雪肠
释函可（明代）

曾向江头见苦吟，隋堤风雨独相寻。生来鹿豕山中性，死却鸳鸯水上心。

白发庭闱留彩袖，黄沙天地裂青衿。如何问道长边戍，血满袈裟月满岑。
懋勤殿古干梅
玄烨（清代）

宫梅先发上林枝，淡白含芳窈窕姿。若待春风吹律暖，影随朝日乐雍熙。
菊
丁谓（宋代）

陶令重时芳，钟繇帝赍霶。
清香宜桂酒，冷艳压萸房。
羽客长生助，骚人夕落伤。
郊原多似是，甘苦冀情详。
蜕龙洞
钱朝隐（明代）

凡骨何年蜕洞岩，真龙肯向此中蟠。
料应夜半凌空去，雷震千山风雨寒。
避暑山庄三十六景诗 其二十一 青枫绿屿
弘历（清代）

青枫多秀色，乍可傲霜朝。楼榭惟存意，烟霞尽许招。

司勋权阁笔，王子欲吹箫。却望丹邱迥，何当过石桥。
宣城道中闻雁
王十朋（宋代）

蝉噪景如夏，鸟鸣山似春。数声云外过，却是雁来宾。
舟行野兴
孙葆恬（清代）

草根虫语响啾啁，隔岸晴云晚不收。村落影斜人散乱，一枝轻桨下寒流。
湖州歌九十八首 其四十六
汪元量（宋代）

宫人夜泊近人家，瞥见红榴三四丫。
犹说初离行在所，玉阑无数牡丹花。
杜鹃
萧立之（宋代）

思归言语苦悲辛，啼老江南绿树春。莫倚巴西君故土，巴西风景近愁人。
秋晚杂书三十首
方回（元代）

三岁出瘴岭，弱冠历吴楚。
晚涉大漠寒，远吊长城古。
失□得谤讟，少乐多辛苦。
侵寻四十年，复此守环堵。
松楸仅有存，骨肉化为土。
岂不登一名，贫甚于父祖。
行行荒篱间，寒华粲可数。
惟酒足解愁，钱尽不得酤。
冬至前一日至谷熟遇赵子和大夫
晁说之（宋代）

盗贼羌胡逐队行，几家避难到荒城。
也知明日当长至，便望今荒可太平。
京国笙歌无寂寞，将军旗鼓耐纵横。
钝庵居士全非钝，先我驱车百感生。
和戴石屏
王伯大（宋代）

赤地我居苦，寸心天我知。
元元争救死，凛凛强夫危。
备具先三日，忧端彼一时。
倏然返生意，人力岂能为。
送鉴维那弼侍者之径山 其一
释慧空（宋代）

佛日丛林我弟兄，见来应是问空生。谓如乌石岭头石，送尽行人自不行。
次韵程给事会稽八咏 望海亭
赵抃（宋代）

倚栏曾此望沧溟，延颈移时类鹤形。别后几回关梦寐，终求精笔写丹青。
陈紫微挽词
许及之（宋代）

三生竹素一臞仙，六艺波澜万口传。能使声名垂宇内，不教官职副生前。

松阶显揭新阡表，宣室深知旧学贤。忆赋桐君赠予别，忍吟薤露挽公篇。
乱石
李商隐（唐代）

虎踞龙蹲纵复横，星光渐减雨痕生。
不须并碍东西路，哭杀厨头阮步兵。
念奴娇 九日作
蔡松年（宋代）

倦游老眼，放闲身、管领黄花三日。客子秋多茅舍外，满眼秋岚欲滴。泽国清霜，澄江爽气，染出千林赤。感时怀古，酒前一笑都释。千古栗里高情，雄豪割据，戏马空陈迹。醉里谁能知许事，俯仰人间今昔。三弄胡床，九层飞观，唤取穿云笛。凉蟾有意，为人点破空碧。
蝶恋花 苏堤春晓
莫璠（明代）

十里楼台花雾绕，宜雨宜晴，山色笼春晓。杨柳梢头残月小，海色枝上犹啼鸟。

兰帐玉人初睡觉，试问楼前，画舫开多少。报道寻芳人起早，紫骝嘶过香尘道。
出山二首
陈与义（宋代）

山空樵斧响，隔岭有人家。
日落潭照树，川明风动花。
登高晚思
宋祁（宋代）

喜祓尘襟属丽谯，高旻雨罢暑氛销。
游回宿鸟霞横岭。唱杀寒蝉柳抱桥。
戍壁风烟閒尉候，客亭灯火混渔樵。
山川信美非吾乐，已是三年去国遥。
霍童山
余复（宋代）

霍童山峰凡六六，不知仙子在何山。
秋风万里一黄鹤，返照半何双白鹇。
长剑气横霄汉外，飞泉影落画图间。
自怜懒作朝阳客，访道寻真日往返。
悼王子开五首
秦观（宋代）

卓尔金闺彦，颀然玉昏班。
周旋三友益，零落十年间。
轣辘灵輀动，悠扬素旐还。
暮年还抱爱，应复辨追攀。
吴伯承送苦笋消梅用来韵各赋一篇 其一
张孝祥（宋代）

问讯湘西笋，政得夜来雨。高标诸枉直，馀味良药苦。
【南吕】梁州第七　妓门庭
朱庭玉（元代）

腹内包藏锦绣，胸中贯串珠玑。剪裁冰雪嘲风月。闷时书画，闲后琴棋。游
春名苑，避暑高楼。秋宵赏月传杯，冬天踏雪寻梅。列笙歌翡翠帘前，飞觥鲛
绡帐底，会宾朋绮罗香里。甚几曾素闲了半日，有几多说不尽人不会的偏僻。风
流，是非。造次不容易。锦字花笺共小简，暗传偷寄。
【幺】才僻掠的花笺脱洒，恰填还的酒债伶俐。近新来又惹肠腌题月拇着他
模样消的憔悴。有韦娘般风度，谢女般才能。浑似薛涛般聪惠，过如苏小般行为。
选甚么时样宫妆，岂止道铅华首饰。何消得垒珠叠翠？淡妆更宜。二十年已里，
端的不曾见兀的般真行院，虽是个女流辈，然住在花街柳陌，小末的谁及！
【三煞】选甚乍使钱无名气，学做人初出帐的乔相识。折莫不发镘有魂灵曾
做伴惯经笼的旧子弟。一个个都教成圆备，里外中间都是他周全方便，须对付出
个省钱的应奉的双生更欢喜，也不教恶了冯魁。
【二煞】主家司且是妈妈行绳墨，干衣饭索甚婆婆废气力。子弟每殊无相搀
ベ，去送来迎。选甚新勤旧怪，不侵犯厮回避。休说尤云共雨，绣幕罗帏。
【尾】知勤儿每高低眉睫看头势，觑子弟每颜色精神善取觅。怎恁地伊家快
做美，扌闰就的姨夫每厮和会。端的俺许你，许你一片心过从着四下里。　归隐
紫塞冒风沙，谩区区两鬓生华。归来好向林泉下。买牛卖剑，求田问舍，学
圃耘瓜。
【归塞北】争似我，恬淡作生涯。切意采芝编药篓，留心垂钓棹鱼差，汾
水岸晋山坡。
【幺】清耳目，欲慕许由家。苔砌倦观群蚁阵，花房嫌听乱蜂衙，犹是厌喧
哗。
【憨郭郎】醉醒须在咱，清浊任从他。竞名利，争头角，若蝇蜗。
【还京乐】不羡穿红骑马，准便玩水观霞。自去携鱼换酒，客来汲水烹茶。
家存四壁，诗书抵万金价。岂望皇宣省札，壮士持鞭，佳人捧。草堂深况亦幽
嘉，自然身退天之道，免得刑罚。拖藜杖芒鞋刺塔，穿布袍麻绦搭撒，捻衰髯短
发{髟查}{髟沙}。从人笑从人笑，道咱甚娘势霎。篱生竹笋，径落松花。
【净瓶儿】字草蛇形耍，笔钝兔毫乏。瑶琴横几，宝剑归匣。清佳，乐潇洒，
亲采云根镌砚瓦。书盈架，粉笺墨点色色翻鸦。
【好观音】让客新棋一局罢，闲披览古名人画。一炷山檀瑞烟发，好风来，
满座清风飒。
【尾】尘事远狂交疏人情寡，终朝把草堂门亚。引睡翻书卧吟棍，觉来时性
静神澄兴雅。唱道想半纸功名，到头身与祸孰多？青史凌烟姓名挂，也则是渔樵
一场话。　咏梅
客里过黄钟，阿谁道冷落穷冬？玉壶怪得冰澌冻。云低四野，霜摧万木，雪
老千蜂。
【归塞北】寻梅友，联辔控青鬃。乘兴不辞溪路远，赏心相约晋桥东，临水
见幽丛。
【幺】清更雅，装就道家风。蕾破嫩黄金的，枝横柔碧玉玲珑，不与杏桃
同。
【尾】果为斯花堪珍重，时复暗香浮动。萧然鼻观通，依约罗浮旧时梦。　秋千
深院那人家，戏秋千语笑喧哗。绮罗间簇人如画。玉纤高举，采绳轻掣，画
板双查。
【归塞北】钩索响，时听韵伊哑。翠带舞低风外柳，绛裙惊落雨前霞，拂绽
树头花。
【好观音】有似飞仙骖云驾，金翘宝髻偏鸦。娇软腰肢足可夸，浑疑是力
向东风暂假。
【随煞】不管愁人停骄马，粉墙外似隔天涯。分明望见他，困立在垂丝海棠
下。　思忆
楼阁倚睛空，晚登临离恨偏供。寒砧捣处秋声动，露荷敛翠，风蒲减绿，霜
叶添红。
【憨郭郎】云封姑射洞，雾锁蕊珠宫。人去箫声断，两无踪。
【还京乐】费尽俺工夫陪奉，只因他举止尊崇。好天良夜，辜负了对月临风。
看时节上心，休道是不肠痛。要指望合欢共笼，月枕双欹，云衾并拥。铺谋下打
凤捞龙。只除天与人方便，再得相逢。咱不曾人前卖弄，人不曾将咱过送。是他
家命限孤穷。娘知道娘知道，致令不曾放忄松。风声不透，水息难通。
【净瓶儿】一自分鸾凤，几欲托鳞鸿。虚度了春风花柳，又经过夜雨梧桐。
愁浓，恨万种，方信年华如转蓬。伤情恸，忆春宵月夜，夜夜墙东。
【尾】谁敢向他娘行闲唧哝，情性儿点水滴冻。喑气吞声，形容憔悴，病体
龙钟。唱道咫尺是初冬，有人来新得纸断肠封。方表道和他家受懊躬，越添得俺
相想担儿重。　送别
游宦又驱驰，意徘徊执手临岐。欲留难恋应无计。昨宵好梦，今朝幽怨，何
日归期。
【归塞北】肠断处，取次作别离。五里短亭人上马，一声长叹泪沾衣，回首
各东西。
【初向口】万叠云山，千重烟水，音书纵有凭谁寄？恨萦牵，愁堆积，天天
不管人憔悴。
【怨别离】感情风物正凄凄，晋山青汾水碧。谁返扁舟芦花外，归棹急，惊
散鸳鸯相背飞。
【擂鼓体】一鞭行色苦相催，皆因些子，浮名薄利。萍梗飘流无定迹，好在
阳关图画里。
【摧拍子带赚煞】未饮离杯心如醉，须信道送君千里，怨怨哀哀，凄凄苦苦
啼啼。唱道分破鸾钗，丁宁嘱付好将息。不枉了男儿堕志气，消得英雄眼中泪。
十七日观潮
陈师道（宋代）

漫漫平沙走白虹，瑶台失手玉杯空。
晴天摇动清江底，晚日浮沉急浪中。
春晚寄微之
白居易（唐代）

三月江水阔，悠悠桃花波。年芳与心事，此地共蹉跎。

南国方谴谪，中原正兵戈。眼前故人少，头上白发多。

通州更迢递，春尽复如何。
赠祁巽川郎中使朝鲜
李彰（明代）

使节辉煌出禁城，千官祖道拥行旌。龙章躬佩皇华重，凤诏星驰叱驭轻。

绝域喜瞻周典礼，远人惊拜汉威名。福星满路山川丽，沧海无波日月明。
送悦兄归篆江省母
释绍昙（宋代）

万叠秾阴衬落花，一江流水篆纹斜。娘生面目无遮护，见得分明始到家。
雁荡吟送秦文学还吴
陈德永（元代）

雁之荡兮，乃在瓯越之野，瀛海之堧，有万菡萏镵青天。

东南形胜此其最，我尝著屐周览于其间。厥初宰物孕雄怪，元气混沌何由穿。

巨灵运斤凿鬼窍，列缺吐火施神鞭。遂令后尔万万古，见此错愕难为言。

上疑日车解辔倾侧过，下恐地轴挠动相钩牵。昨梦寻君拂烟去，有拥芝盖导我前。

崩崖旁豁瞰空洞，回溪不定行蜿蜒。狂雷砰訇起何处，白龙喷薄飞层巅。

熊蹲豹掷，若怒若啼。霞明雾涌，倏闪倏开。重重掩掩，变幻不可以极兮，我方矫首睨立乎云梯。

南望海水不满杯，湾环下绕山足来。仰攀玉女驾，笑踏飞鸾低。

群仙集倒影，杂佩中徘徊。耸身直上浩无际，海月正挂吹箫台。

于焉得深悟，扶桑警天鸡。蘧蘧惊觉在枕席，但闻落叶如雨风凄凄。

君来谢我欲西迈，惜此不及穷扶携。我知君身有灵气，世上尘土胡能迷。

推仁泽物本我事，成功敛退真奇哉。碧桃花发俟君到，勿使引领双眉摧。
次韵游南山寺
陈著（宋代）

紫盖矗天开，更无山并来。
脚飞云外去，眼到海东囘。
长啸落林叶，新题淋壁苔。
兹游亦奇绝，休惜醉徘徊。
清平乐（太师相公生辰）
毛滂（宋代）

娟娟月满。冉冉梅花暖。春意初长寒力浅。渐拟芳菲满眼。

当时长梦重重。间生天子三公。付与人间桃李，年年管领春风。
挽吴丞相
胡寅（宋代）

妙龄一月了群书，未壮声华众已孚。
器远况曾师旧德，时来俄看献嘉谟。
亲扶日毂升天路，不许金戈入帝都。
大节已全名自永，讵同奸慝苟全躯。
北邙行
释法泉（宋代）

前山后山高峨峨，丧车辚辚日日过。
哀歌幽怨满岩谷，闻者潜悲薤露歌。
哀歌一声千载别，孝子顺孙徒泣血。
世间何物得坚牢，大海须弥竟磨灭。
人生还如露易晞，从来有会终别离。
苦乐哀感不暂辍，况复百年惊梦驰。
去人悠悠不复于，今人不会古人意。
栽松起石驻墓门，欲为死者长年计。
魂魄悠扬形化土，五趣茫茫井输度。
今人还葬古人坟，今坟古坟无定主。
洛阳城里千万人，终为北邙山下尘。
沈迷不记归时路，为君孤坐长悲辛。
昔日送人哭长道，今为孤坟卧芳草。
括狐穿穴藏子孙，耕夫拨骨寻珠宝。
老木萧萧生野风，东西坏冢连晴空。
寒食已迅谁享祀，冢畔余化寂寞红。
日月相催若浪矢，富贵贤愚尽如此。
安得同游常乐乡，纵经劫火无生死。
寒食忆江南
彭齐（宋代）

四度逢寒食，江南身未还。
二亲青草冢，三月子规山。
榆柳藏新火，松揪病故关。
东风两行泪，原上夕阳间。
武夷茶
赵若槸（宋代）

石乳沾馀润，云根石髓流。玉瓯浮动处，神入洞天游。
临终偈
释梵卿（宋代）

五阴山头乘骏马，一鞭策起疾如飞。
临行莫问栖真处，南北东西随处归。
谢东粹包宏父三首癸卯夏
戴复古（宋代）

君家名父子，为晦翁嫡传。
尝见黄勉斋，极口称其贤。
师友相琢磨，南轩惜无年。
翁之为汝翁，文字相周旋。
溟渤深见底，泰华高及天。
宏斋有凤髓，可续欲断弦。
道光壬辰1832春仲周芸皋观察来澎抚恤蒙赐诗文集五种即用襄阳集春游杂兴八首韵赋呈 其三
徐必观（清代）

范公忧乐寄安怀，小队朱幡幕府开。
挂席三山蓬岛近，褰帷一路福星来。
欢颜大庇翘材馆，善策先筹避债台。
黍谷万家齐笑语，东风入律已阳回。
题周鲲仿唐寅终南十景图 其四 樾馆
弘历（清代）

乔柯富嘉荫，结宇堪晤息。清风与明月，静观皆自得。

一编在手中，世人应不识。
和陶渊明拟古九首 其八
戴良（元代）

故国日已久，朝暮但神游。谁谓相去远，夙昔隘九州。

此计一云失，坐见岁月流。岁月未足惜，恐遂忘首丘。

在昔七人者，抱节去衰周。不遇鲁中叟，履迹将安求。
谢徐大雅见过
赵蕃（宋代）

霜风索索撼枯条，令我亡悰首屡搔。
懒效扬雄作奇字，政同靖节湛新醪。
朝来怪底儿童喜，何处肯来车马劳。
不是东都徐孺子，谁能背俗访吾曹。
赤目
李洪（宋代）

元晏先生病久妨，经旬未省下禅床。
瞿昙善说空华喻，张湛新传损读方。
对客不须分眼白，爱官宁复羡腰黄。
会逢妙解金篦术，渐恐封疆限醉乡。
平陵行赠孙元亮赴平陵令潘见所寻盟
张萱（明代）

孙郎孙郎何太奇，自言少小能称诗。朱唇白晰美如绣，向人羞道吴中儿。

一朝揖我平陵去，西风飒飒吹禾黍。醉来索我平陵歌，白日黯惨奈汝何。

汝今行年差三十，相逢便作陵阳泣。愧我强君已十岁，枘凿龃龉犹未入。

呜呼男儿堕地空两拳，既不能六翮飞上天，又不能摧眉顿项屠酤前。

长安半席人不借，案头万卷空谁怜。羡尔阿兄亦娓娓，咄唶诗名矜独伟。

啸月堂前一杯酒，闭户独荐黄初鬼。尔来亦说难为兄，云间小陆更知名。

雌黄不肯落人口，白眼独向青天横。有时临池斗两腕，蓬蒿倏忽烟霞乱。

兄也逸鹄游春云，弟也劲隼摩苍汉。我来两载共淹留，独抱烱烱谁能俦。

淮南窦生最后到，肝膈一掷无千秋。蜾蠃满地不相识，独为孙郎割其席。

怜予凿窍妒高天，不惜飞谈空碣石。四人者，胡为乎，尔牛我马声呜呜。

秣陵城中亦斗大，何物尽此藏菰芦。黄金如陵失颜色，苍精入夜长号呼。

汝家仲谋已潜遁，八公亦向淮南徂。么么此辈何足齿，乾坤莽莽亦徒尔。

三尺吴钩七尺身，一片雄心为谁死。孙郎孙郎慎自矜，长铗且莫誇平陵。

吴门市卒今在否，隐居山寂泉淜淜。一言为尔破秋色，枕流漱石尔亦得。

桃花仙令问我谁，为道山南与山北。
和郑季南喜雪 其二
阳枋（宋代）

玉树琼林万壑奇，从他乌鹊踏交枝。邵瓶无酒辜心赏，更看敲门一首诗。